


Zvedavosť ako základ učenia: bádateľský prístup v 1. cykle   Ing. Jana Šošovičková, Ph.D

Hlavná myšlienka: Ako vytvárať učenie, v ktorom deti pozorujú, skúmajú a na základe vlastnej skúsenosti vysvetľujú svet okolo seba.
Abstrakt: Workshop predstaví praktické možnosti, ako v 1. cykle rozvíjať prirodzenú zvedavosť detí a podporovať ich záujem o prírodu a javy, ktoré v nej prebiehajú. Účastníci si v interaktívnej forme vyskúšajú činnostné a objavné aktivity založené na pozorovaní, manipulácii s materiálmi, kladení otázok a hľadaní vlastných vysvetlení.
Zameriame sa na:
· rozvíjanie pozitívneho postoja k prírode a prírodným vedám,
· učenie vychádzajúce z vlastnej skúsenosti a smerujúce k porozumeniu javom,
· rozvoj prírodovedných spôsobov myslenia – pozorovanie, porovnávanie, triedenie, hľadanie súvislostí a formulovanie jednoduchých záverov.
Ukážeme si, ako sledovať pokrok žiakov podľa toho, čo pozorujú, ako premýšľajú a k akým záverom prichádzajú – v súlade s požiadavkami reformného kurikula. Predstavíme jednoduché nástroje, napríklad bádateľské denníky, ktoré pomáhajú zachytiť učenie detí v procese. Účastníci získajú praktické tipy, ako vytvárať situácie, v ktorých deti objavujú na základe vlastnej skúsenosti a učia sa z toho, čo samy preskúmajú.
Kapacita: 15–20 účastníkov
Trvanie: 45–90 min
Cieľ: Cieľom workshopu je podporiť učiteľov v tom, aby dokázali v 1. cykle vytvárať učenie založené na prirodzenej zvedavosti detí, pozorovaní javov a vlastnom objavovaní. Účastníci si prakticky vyskúšajú jednoduché bádateľské aktivity, ktoré rozvíjajú prírodovedné myslenie detí – pozorovanie, kladenie otázok, porovnávanie, triedenie, hľadanie súvislostí a formulovanie jednoduchých vysvetlení.
Workshop zároveň ukáže spôsoby, ako sledovať pokrok žiakov prostredníctvom ich úvah, otázok a vysvetlení a ako využívať jednoduché nástroje (napr. bádateľský denník) na zachytenie procesu učenia v súlade s požiadavkami nového kurikula.
Čiastkové ciele: Účastníci: 
-porozumejú významu bádateľského prístupu v 1. cykle, 
-zažijú učenie založené na pozorovaní a manipulácii s materiálmi, 
-naučia sa vytvárať otázky, ktoré podporujú myslenie detí, 
-získajú príklady jednoduchých bádateľských aktivít použiteľných v triede, 
-spoznajú možnosti formatívneho sledovania pokroku žiakov, 
-oboznámia sa s nástrojmi ako bádateľský denník, kreslené záznamy pozorovania alebo diskusné kruhy.
Reflexia:
Na záver workshopu účastníci odpovedajú na tri otázky: 
1.Čo by mohlo deti najviac zaujať? 
2.Kde vidíte priestor pre otázky detí?
3.Ako by ste zachytili učenie detí?
Príklady nástrojov sledovania pokroku žiakov: 
Bádateľský denník -  Deti zaznamenávajú: čo pozorovali, čo si myslia, že sa deje, čo zistili
Forma: kresba, jednoduchá veta, symbol
Pozorovacie otázky učiteľa: Čo si si všimol? Čím sa to líši? Prečo si to myslíš?

